**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 2 Φεβρουαρίου 2021, ημέρα Τρίτη και ώρα 16.35΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης: Συζήτηση των μελών της Επιτροπής με τα μέλη της Επιτροπής Εξωτερικών Υποθέσεων, Άμυνας και Ενόπλων Δυνάμεων της Γαλλικής Γερουσίας, σχετικά με τις τρέχουσες εξελίξεις.

Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. ΒουλευτέςΑναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης), Δούνια Παναγιώτα, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Δελής Ιωάννης, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία.

ΓΚΙΟΥΛΕΚΑΣ (Πρόεδρος της Επιτροπής): Κυρίες και κύριοι καλησπέρα σας. Καλησπέρα από την Αθήνα. Καλησπέρα από την Ελλάδα, στους φίλους -συναδέλφους της Επιτροπής Εξωτερικών Υποθέσεων Άμυνας και Ενόπλων Δυνάμεων της Γαλλικής Εθνοσυνέλευσης. Καλησπέρα κύριε Πρόεδρε, κύριε Christian Cambon. Χαίρομαι πάρα πολύ που ξανά βρισκόμαστε, δυστυχώς με τον τρόπο που επιβάλλει ο κοροναϊός, από απόσταση μέσα από τις τηλεδιασκέψεις. Είναι όμως και αυτός ένας τρόπος σημαντικός και χαίρομαι που σε περίπου 1 – 1,5 μήνα πραγματοποιήθηκε αυτό το οποίο είχαμε συνεννοηθεί και είχαμε ευχηθεί και οι δύο στην κατ’ ιδίαν τηλεδιάσκεψη που είχαμε. Να κάνουμε δηλαδή, μία κοινή συνεδρίαση μεταξύ των Επιτροπών Εξωτερικών Άμυνας και Ενόπλων Δυνάμεων της Γαλλικής Εθνοσυνέλευσης και της Επιτροπής Εθνικής Άμυνας και Εξωτερικών Υποθέσεων της Βουλής των Ελλήνων. Καλησπέρα λοιπόν και χαιρόμαστε ιδιαίτερα. Είναι ιδιαίτερη χαρά και τιμή για μας να έχουμε την ευκαιρία να ανταλλάξουμε τις απόψεις με εσάς και με τους φίλους Γάλλους συναδέλφους.

Κύριε Πρόεδρε, παρακαλώ. Ενδεχομένως να υπάρχει κάποιο τεχνικό πρόβλημα. Να πω λοιπόν κυρίες και κύριοι ότι σε συμφωνία με τους Γάλλους συναδέλφους μας, με τον Πρόεδρο της Επιτροπής τον κύριο Christian Cambon, οι εισηγητές εκ μέρους των κομμάτων θα μιλήσουν για δυόμιση λεπτά και μετά οι ομιλητές οι οποίοι θα ζητήσουν το λόγο θα μιλήσουν για δύο λεπτά. Η παράκληση και από τη Γαλλική και από την Ελληνική πλευρά είναι να τηρήσουμε πολύ αυστηρά το χρόνο για να μπορέσουμε να έχουμε την δυνατότητα να μιλήσουν περισσότεροι συνάδελφοι.

Μέχρι να αποκατασταθεί η τεχνική αυτή δυσκολία να πούμε, ότι όπως και στην προηγούμενη συνάντησή μας με τους Ιταλούς συναδέλφους μας, οι εισηγήσεις θα γίνονται εκ περιτροπής. Δηλαδή, ένας από την Ελληνική, ένας από τη Γαλλική πλευρά.

Να πω για τους Έλληνες συναδέλφους, ότι η αντίστοιχη Γαλλική Επιτροπή έχει 49 μέλη και παρίστανται στην συνεδρίαση μας ήδη 23 Γάλλοι συνάδελφοι.

Να πω για τους Έλληνες συναδέλφους ότι η αντίστοιχη Γαλλική Επιτροπή έχει 49 μέλη και παρίστανται στην συνεδρίαση μας ήδη 23 Γάλλοι συνάδελφοι. Να πούμε για τους Γάλλους συναδέλφους ότι η Ελληνική Επιτροπή έχει 54 Βουλευτές.

Η ατζέντα πάνω στην οποία θα κινηθούμε, όπως συμφωνήσαμε με τους Γάλλους, είναι οι τελευταίες εξελίξεις στην Ανατολική Μεσόγειο. Ο ρόλος της Τουρκίας στην ευρύτερη περιοχή, στην Ανατολική Μεσόγειο και στην ευρύτερη περιοχή. Η πολιτική, αμυντική συνεργασία μεταξύ των δύο χωρών. Το μεταναστευτικό, προσφυγικό πρόβλημα. Η προώθηση της συνεργασίας των δύο Κοινοβουλίων και των κοινοβουλίων γενικότερα των νότιων χωρών της Ευρωπαϊκής Ένωσης. Θέματα κοινής εξωτερικής πολιτικής και πολιτικής ασφάλειας και βεβαίως από τη γαλλική πλευρά τέθηκε το ζήτημα της Ρωσίας σε σχέση με το ζήτημα Ναβάλνι, που οι Γάλλοι συνάδελφοί μας το έθεσαν για να το συζητήσουμε εφόσον υπάρξει ο χρόνος να καλύψουμε όλα αυτά.

Ζητούμε συγγνώμη για το μικρό τεχνικό πρόβλημα το οποίο υπάρχει.

Με την ευκαιρία, όμως, αυτή και επειδή μας διαβεβαιώνουν, ότι η γαλλική πλευρά μας ακούει, θα θέλαμε πραγματικά να εκφράσουμε την ευγνωμοσύνη μας και στο γαλλικό λαό, αλλά και στην γαλλική κυβέρνηση και το Γάλλο πρόεδρο, για τις θέσεις που πήραν στην κρίση, την παρατεταμένη κρίση, από την οποία διήλθε η Ελλάδα σε σχέση με την προκλητικότητα της Τουρκίας. Μια κρίση που προκλήθηκε από την προκλητικότητα της Τουρκίας. Είναι λοιπόν, πολύ σημαντικό και να ξέρετε ότι ολόκληρος ο ελληνικός λαός γνωρίζει τη θέση την οποία πήρατε στη Γαλλία, υπέρ των δικών μας συμφερόντων.

Αν μας ακούν και οι Γάλλοι συνάδελφοι, θα πρότεινα να κάνουμε πέντε λεπτά διακοπή και παρακαλούμε να έχουμε για πέντε λεπτά την υπομονή σας, ώστε να λύσουμε το τεχνικό θέμα, για να μπορέσουμε να κάνουμε τη συνεδρίαση μας χωρίς κώλυμα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καλησπέρα και πάλι, από την Αθήνα. Ζητούμε συγγνώμη, διότι αυτό το τεχνικό πρόβλημα μάς ανάγκασε να καθυστερήσουμε.

Κύριε Πρόεδρε, έχοντας αποκαταστήσει το πρόβλημα, νομίζω ότι μπορούμε να ξεκινήσουμε αυτήν τη συνεδρίαση. Μπορεί κάποιοι τεχνικοί, ενδεχομένως, να μην θέλουν να προχωρήσει η ελληνογαλλική φιλία. Ωστόσο, είναι τόσο ισχυρή που αυτή θα προχωρήσει, χωρίς κανένα πρόβλημα τεχνικό.

Παρακαλώ, κύριε Πρόεδρε, κύριε Καμπόν, έχετε το λόγο.

**CHRISTIAN CAMBON (Πρόεδρος της Γαλλικής Επιτροπής):** Σας ευχαριστώ, κύριε Πρόεδρε.

Θα ήθελα, λοιπόν, να επαναλάβω αυτά, τα οποία είπα στην αρχή της συνάντησής μας. Κατ’ αρχήν, χαιρόμαστε ιδιαίτερα που έχουμε τη δυνατότητα να σας συναντήσουμε. Είχαμε προετοιμάσει αυτήν τη συνεδρίαση με τον Πρόεδρο κύριο Γκιουλέκα, εδώ και αρκετό καιρό. Σήμερα, περισσότερο από ποτέ, είναι επίκαιρη αυτή η συνάντηση, διότι πλησιάζουν τα 200 χρόνια του εορτασμού αυτής της τόσο σημαντικής επετείου, με την συμμετοχή της χώρας μου, στις αρχές της περασμένης εβδομάδας. Ήταν εδώ η Υπουργός κυρία Παρλί, για την υπογραφή των συμβολαίων για την αγορά των RAFALE.

Πολλές φορές έχω τονίσει πόσο σημαντικές είναι οι φιλικές και έντονα φιλικές μας σχέσεις, σε αυτούς τους δύσκολους καιρούς που υπάρχουν στην Ανατολική Μεσόγειο. Οι σχέσεις ανάμεσα στην Ελλάδα και τη Γαλλία είναι τέλειες, τελειότερες από ποτέ. Και θα ήθελα να τονίσω, για άλλη μία φορά, τη σημαντικότατη δουλειά που κάνει η πρέσβης σας κυρία Αγλαΐα Μπαλτά, για τη συντήρηση αυτών των εξαιρετικών σχέσεων που έχουν οι χώρες μας.

Υπάρχει το πρόβλημα των μεταναστευτικών ροών. Φυσικά και γνωρίζουμε πόσο εκτεθειμένη είναι η Ελλάδα και πόσο έχει να φέρει στους ώμους της αυτό το βαρύ άχθος. Η Γαλλία, να ξέρετε, καταβάλλει κάθε προσπάθεια στην Ευρωπαϊκή Ένωση, έτσι ώστε να μπορέσει να μοιραστεί το βάρος αυτό η Ελλάδα μαζί με τις άλλες χώρες και, ιδιαίτερα, όσον αφορά στις μετεγκαταστάσεις.

Ιδιαίτερα, δε, όσον αφορά στις σχέσεις της Ελλάδας και της Γαλλίας με το μεγάλο σας γείτονα την Τουρκία, αυτό είναι ένα ζήτημα, το οποίο μας απασχολεί ιδιαίτερα. Γνωρίζετε ότι εμείς έχουμε λάβει ξεκάθαρα θετική στάση υπέρ της Ελλάδος, ιδιαίτερα όσον αφορά στις έρευνες του «ΣΙΣΜΙΚ» υπό στρατιωτική συνοδεία, όταν έκανε τις έρευνες του στα χωρικά ύδατα της Κύπρου. Ξέρετε πόσο έχουμε υποστηρίξει την Ελλάδα και την Κύπρο σε κάθε δυσκολία που είχε με την Τουρκία. Και μάλιστα όταν υπήρξαν και τα επεισόδια, σε επίπεδο του Πολεμικού Ναυτικού.

Έχουν υπάρξει πολύ προκλητικές ενέργειες εκ μέρους της Τουρκίας στο νότιο Καύκασο, στο Ναγκόρνο Καραμπάχ, στη Λιβύη. Και έχουμε δει ιδιαίτερα προκλητικές ενέργειες εκ μέρους της Τουρκίας, τις τελευταίες εβδομάδες. Όμως, βλέπουμε, επίσης, ότι η Ευρώπη κλιμακώνει τις ενέργειές της και τις δηλώσεις της. Βλέπουμε ότι και η Γαλλία είναι ιδιαίτερα δυναμική, ιδιαίτερα σε σχέση με άλλες χώρες ευρωπαϊκές, οι οποίες είναι κάπως ασαφείς ως προς τη διατύπωση των θέσεων τους.

Θα θέλαμε, λοιπόν, να μας ενημερώσετε όσον αφορά στην Τουρκία πού βρίσκονται αυτές οι διερευνητικές συνομιλίες που έχετε. Γνωρίζουμε ότι έχετε λάβει ιδιαίτερα ισχυρά μέτρα για να ενισχύσετε την αμυντική σας θέση.

Χαιρετίζουμε ασφαλώς την αγορά των 18 Rafale από την Ελλάδα, τα 12 Rafale είναι αεροπλάνα τα οποία είναι ήδη μεταχειρισμένα και θα αγοραστούν από τις δικές μας Ένοπλες Δυνάμεις. Πρόκειται για έμπρακτη υποστήριξη της χώρας μας μια πολύ-πολύ ισχυρή χειρονομία της Γαλλίας προς την Ελληνική Άμυνα, τη θωράκιση της Ελλάδος και της Ανατολικής Μεσογείου ιδιαίτερα, που στα μάτια μας είναι ιδιαίτερα σημαντική και ιδιαίτερα σήμερα.

Χαιρετίζουμε, λοιπόν, αυτήν τη συνάντηση η οποία αν και δεν είναι πάντα εύκολη λόγω των τεχνικών προβλημάτων, θέλω να τονίσω, ότι είναι ιδιαίτερα σημαντική η διακοινοβουλευτική συνεργασία είναι πάρα-πάρα πολύ σημαντική, διότι τα Κοινοβούλια είναι εξαιρετικά σημαντικά να διότι εμείς φέρουμε τον λόγο των λαών μας. Θέλουμε, λοιπόν, να μεταφέρουμε την αλληλεγγύη μας, τα φιλικά μας συναισθήματα τα οποία τα γνωρίζετε γιατί τα έχουμε δείξει πολλάκις και έμπρακτα. Η Γαλλική Δημοκρατία, η Γαλλική Γερουσία σας μεταφέρει τα φιλικά της αισθήματα.

Χαιρετίζω, λοιπόν, τον Πρόεδρο κύριο Γκιουλέκα και εγώ προσωπικά αλλά και οι συνάδελφοί μου, όλοι όσοι βρίσκονται εδώ σ’ αυτή την τήλε συνδιάσκεψη αλλά και όλοι όσοι δεν μπόρεσαν να παρευρεθούν εδώ, εξ αποστάσεως, λοιπόν, και εκείνοι σας μεταφέρουν τα φιλικά τους συναισθήματα.

Επαναλαμβάνω, λοιπόν, πολύ σημαντικό για εμάς να συζητήσουμε για τα ζητήματα που αφορούν τη σχέση σας με την Τουρκία, τα ζητήματα του ΝΑΤΟ, τα ζητήματα της διμερούς συνεργασίας, ζητήματα της κοινοβουλευτικής συνεργασίας μας, ζητήματα, επίσης, που αφορούν τη συνεργασία την διακοινοβουλευτική της Νοτίου Ευρώπης και ιδιαίτερα σε αυτήν την περίοδο κρίσης.

Νομίζω, ότι όλη η προεργασία έχει ήδη γίνει σε επίπεδο Ομάδων Φιλίας και νομίζω ότι τώρα μπορεί ο κύριος Πρόεδρος να δώσει το λόγο στους εκπροσώπους των πολιτικών κομμάτων. Ένας εκπρόσωπος ανά κόμμα και μετά θα έχουμε στη διάθεσή μας μία ώρα και ένα τέταρτο, περίπου, για να μπορέσουμε να κάνουμε μια ανταλλαγή, μία συζήτηση σε άλλους εκπροσώπους των κομμάτων που θα ήθελαν να εκφράσουν την άποψή τους.

Κύριε Πρόεδρε Γκιουλέκα, σας ευχαριστώ για άλλη μία φορά που συγκαλέσατε αυτή την Επιτροπή. Το μόνο το οποίο εύχομαι, είναι τώρα να μπορέσουμε να συναντηθούμε εκ του σύνεγγυς, διότι παρά την ειλικρίνεια των συναισθημάτων μας, της φιλίας μας, θεωρώ ότι το να μπορέσουμε να συναντηθούμε από κοντά είναι ανεκτίμητο.

Σας ευχαριστώ για άλλη μία φορά, κύριε Πρόεδρε, έχετε το λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κύριε Πρόεδρε. Ειλικρινά, είναι χαρά και τιμή για μας να έχουμε αυτή την δυνατότητα να ανταλλάξουμε απόψεις μαζί σας, με τους Γάλλους συναδέλφους από τη Γαλλική Γερουσία.

Επειδή θέσατε το ζήτημα των διερευνητικών επαφών, αλλά και της στάσης της Τουρκίας απέναντι μας, να σας πω και να ενημερώσουμε έτσι και τους υπόλοιπους συναδέλφους σας που παρακολουθούν και συμμετέχουν σε αυτή τη συνεδρίαση ότι σχεδόν συμπληρώσαμε έναν χρόνο μιας πρωτοφανούς σε διάρκεια και ένταση κρίσης, την οποία προκαλεί η γειτονική Τουρκία στην περιοχή μας στην Ελλάδα, μία υποψήφια δηλαδή προς ένταξη χώρα στην Ευρωπαϊκή Ένωση, όπως η Τουρκία, να αμφισβητεί ανοιχτά την εθνική κυριαρχία και τα κυριαρχικά δικαιώματα δύο κρατών μελών της Ευρωπαϊκής Ένωσης, της Ελλάδας και της Κύπρου και βέβαια είναι επίσης πολύ σημαντικό για αυτό και από την Ελληνική πλευρά έτεθη, το ζήτημα ότι δεν μπορεί η Τουρκία να συνεχίσει να συμπεριφέρεται έτσι καταπατώντας το διεθνές δίκαιο και από την άλλη πλευρά να απειλεί και μάλιστα με απειλές πολέμου δύο κράτη-μέλη και να συζητείται ακόμη το ζήτημα εάν θα πρέπει Ευρωπαϊκές χώρες να πωλούν όπλα στην Τουρκία για να απειλεί χώρες-κράτη της Ευρωπαϊκής Ένωσης. Είναι το θέμα του εμπάργκο των όπλων.

Ξεκίνησαν οι διερευνητικές επαφές. Εμείς διαμηνύσαμε ότι με ένα πνεύμα ειρήνης και καλής διάθεσης θέλουμε να συζητήσουμε για την μοναδική διαφορά που υπάρχει ανάμεσα στην Ελλάδα και την Τουρκία, που είναι η οριοθέτηση των θαλάσσιων ζωνών, δηλαδή ο ορισμός της υφαλοκρηπίδας και της ανεξάρτητης οικονομικής ζώνης. Δεν υπάρχει καμία άλλη διαφορά μας με την Τουρκία, πέρα τα όσα μονομερώς η Τουρκία πολλές φορές θέτει, καταπατώντας επαναλαμβάνω το διεθνές δίκαιο.

Περιμένουμε, λοιπόν, να δούμε αν η διάθεση που όλως όψιμα δείχνει η Τουρκία θα έχει συνέπεια, θα έχει διάρκεια, διότι αυτό το οποίο διαμηνύουμε προς όλους είναι ότι η Ελλάδα αγωνίζεται και παλεύει σε αυτή την περιοχή με γνώμονα το διεθνές δίκαιο για τις θέσεις τις οποίες έχει και από την άλλη ότι σηκώνει ένα πολύ μεγάλο βάρος, αφού προς ανατολάς τα σύνορα της Ελλάδος είναι και τα σύνορα της Ευρωπαϊκής Ένωσης.

Με αυτές, λοιπόν, τις σκέψεις και εμείς ευχαριστούμε πάρα πολύ το Γαλλικό Λαό και όλους εσάς για τη στάση που πήρατε και στην πρόσφατη κρίση με την Τουρκία. Είναι πολύ ειλικρινά τα αισθήματα ευγνωμοσύνης που αισθανόμαστε. Όπως, επίσης, θα ήθελα, επειδή το θέσατε, κύριε Πρόεδρε, να πω ότι η Ελλάδα, ο Ελληνικός Λαός δεν ξεχνά ποτέ και έχει ιδιαίτερα αισθήματα ευγνωμοσύνης προς εκείνους τους συμπατριώτες σας, που 200 χρόνια πριν, όταν δίναμε τον αγώνα μας για την ανεξαρτησία μας, για την Παλιγγενεσία μας, στην Επανάσταση του 1821, Γάλλοι φιλέλληνες ήρθαν στην Ελλάδα, πολέμησαν κοντά στους επαναστατημένους Έλληνες, έπεσαν και έδωσαν τη ζωή τους για την Ελλάδα. Είναι κάτι το οποίο δεν το ξεχνά ποτέ ο Ελληνικός Λαός και πραγματικά ευγνωμονεί τους Γάλλους για αυτή τους τη στάση. Φέτος, λοιπόν, ότι γιορτάζουμε Τα 200 χρόνια από την Παλιγγενεσία μας είναι πολύ πιο επίκαιρο αυτό το μήνυμα και θα ήθελα σε τούτη τη στιγμή να το θέσω.

Όπως, επίσης, να πω ότι η Γαλλία συμπαραστάθηκε σε όλη τη σύγχρονη πολιτική ιστορία τη χώρα μας από την μεταπολίτευση και μετά. Στην περίοδο της δικτατορίας πολλοί Έλληνες βρήκαν καταφύγιο στην φίλη Γαλλία και πολλοί Έλληνες πολιτικοί, όπως ο πρώην Πρόεδρος της Δημοκρατίας, ο Κωνσταντίνος Καραμανλής, ο πρώην Πρωθυπουργός Κωνσταντίνος Μητσοτάκης και άλλοι και να πω ότι βεβαίως η Γαλλία συνδέεται και με την αποκατάσταση της δημοκρατίας στη χώρα μας, αφού ο πρώην Πρόεδρος της Δημοκρατίας γύρισε τον Ιούλιο του 1974 στην Αθήνα, στην Ελλάδα, με το αεροσκάφος του Γάλλου Προέδρου Βαλερί Ζισκάρ Ντ' Εσταίν.

Ευχαριστούμε λοιπόν και ξεκινούμε τη συνεδρίαση μας. Κύριε Πρόεδρε, θα δώσουμε το λόγο πρώτα στον συνάδελφο της Γαλλικής Γερουσίας κ. Pascal Allizard.

**PASCAL ALLIZARD:** Κύριοι Πρόεδροι των Επιτροπών, αγαπητοί συνάδελφοι της Ελληνικής Βουλής και μέλη της Επιτροπής της Γαλλικής Γερουσίας, ευχαριστώ τον Πρόεδρο τον κ. Kambon, που πήρε αυτήν την πρωτοβουλία για αυτήν την ανταλλαγή με τα μέλη της Κοινοβουλευτικής Ομάδας Φιλίας Ελλάδας-Γαλλίας, για αυτά τα ζητήματα που αφορούν τις δύο χώρες μας.

Νομίζω, ότι όσο περισσότερες και τακτικές ανταλλαγές έχουμε, όσο πιο στενή συνεργασία έχουμε ανάμεσα στις δύο χώρες μας, τόσο πιο ισχυρές θα είναι οι χώρες μας. Τα συμφέροντά μας είναι κοινά, όσον αφορά τα γεωπολιτικά συμφέροντά μας, όσον αφορά όλη τη Μεσόγειο, ιδιαίτερα δε όσον αφορά την κοινοβουλευτική μας συνεργασία, όσον αφορά το υψηλότερο επίπεδο ευρωπαϊκής διακυβέρνησης και όσον αφορά το υψηλότερο επίπεδο του ΝΑΤΟ, ιδιαίτερα όσον αφορά την άνοδο του ισλαμιστικού εξτρεμισμού, τον κίνδυνο επίσης κατάρρευσης των κρατών στην Αφρική και στη Μέση Ανατολή.

Δυστυχώς διαπιστώνουμε, ότι πολλές χώρες του Βορρά έχουν άλλες προτεραιότητες και βλέπουμε, παρά το γεγονός ότι οι συνέπειες μακροπρόθεσμα και γι’ αυτές τις χώρες θα είναι οι ίδιες.

Όσον αφορά μόνο την Κοινοβουλευτική Συνέλευση του ΟΑΣΕ, βλέπουμε ότι υπάρχει μία σχετική απομάκρυνση από αυτά τα θέματα. Βλέπουμε ότι υπάρχει αυτή η τάση του Νεοοθωμανισμού εκ μέρους του κυρίου Ερντογάν και βλέπουμε, ότι εργαλειοποιεί τους μετανάστες, βλέπουμε ότι χρησιμοποιεί όλα τα δίκτυα λαθρομετανάστευσης και είναι ένα ζήτημα πιο επίκαιρο από ποτέ. Χρησιμοποιεί και τον ISIS για αυτό.

Βλέπουμε λοιπόν, ότι πρόκειται για μία ανάγκη δημιουργίας στρατηγικής σχέσης την οποία θα πρέπει να διευρύνουμε και με όλους τους συμμάχους μας. Θα πρέπει οπωσδήποτε να προστατεύσουμε τις νόμιμες εξορύξεις στην Ανατολική Μεσόγειο και να αποτρέψουμε οποιαδήποτε παράνομη εξόρυξη.

Όσον αφορά τη Λιβύη, επίσης θα πρέπει να αντιδράσουμε και δεν θα πρέπει οπωσδήποτε να αφήσουμε τα πράγματα να γίνουν όπως τα θέλει η Κίνα στη Βόρεια Αφρική. Ανησυχούμε, ιδιαίτερα επίσης, για την όλο και μεγαλύτερη επιρροή της Κίνας στην Ανατολική Μεσόγειο. Θα ήθελα την άποψή σας επ` αυτού κύριε Πρόεδρε, όσον αφορά λοιπόν την οικονομική και πολιτική επιρροή της Κίνας στην Ανατολική Μεσόγειο. Με ενδιαφέρει ιδιαίτερα η άποψή σας επ αυτού, κύριε Πρόεδρε.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ.Allizard. Θα παρακαλούσα από την πλευρά του κυβερνώντος Κόμματος στην Ελλάδα, της Νέας Δημοκρατίας, τον Εισηγητή, βουλευτή και πρώην Υπουργό, τον κύριο Σίμο Κεδίκογλου, να πάρει το λόγο.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Ευχαριστώ κύριε Πρόεδρε.

Η σχέση Ελλάδας και Γαλλίας είναι βαθιά και ιστορική. Είναι μια σχέση αξιακή και υπάρχει μία ταύτιση αξιών στον πολιτισμό μας, στην ιστορία μας. Αξίες που μας έφεραν διαχρονικά πολύ κοντά. Από την επιρροή των αρχαίων Ελλήνων στοχαστών στον γαλλικό Διαφωτισμό, την επίδραση της Γαλλικής Επανάστασης στον απελευθερωτικό μας Αγώνα, την κοινή μας θέση στους δύο Παγκόσμιους Πολέμους, την κοινή μας δράση στο πλαίσιο της Ευρωπαϊκής Ένωσης. Τώρα έχουμε ξεκινήσει ένα νέο κεφάλαιο εμβάθυνσης της μέχρι σήμερα συνεργασίας, τόσο σε πολιτικό όσο και σε οικονομικό και αμυντικό επίπεδο.

Ταυτόχρονα, στο πλαίσιο της διπλωματικής δραστηριότητας στην ευρύτερη περιοχή της Ανατολικής Μεσογείου, αναδεικνύεται μια νέα στρατηγική συμμαχία, όσον αφορά τις θέσεις έναντι των τουρκικών μεθοδεύσεων και προκλήσεων. Κοινή αντίληψη υπάρχει και στο σημαντικό ζήτημα του προσφυγικού μεταναστευτικού.

Ο Πρωθυπουργός μας Κυριάκος Μητσοτάκης, έχει επανειλημμένα εκφράσει τη πρόθεση να ενεργήσει η Ελλάδα ως γέφυρα, που θα βοηθήσει την Τουρκία να προσεγγίσει την Ευρώπη. Δυστυχώς, η απάντηση της Τουρκίας, ήταν και εξακολουθεί να είναι η προκλητικότητα, η επιθετικότητα, η παραπληροφόρηση και η αδιαλλαξία. Η τουρκική πλευρά παραβιάζει κάθε έννοια διεθνούς δικαίου, ανοίγοντας νέα μέτωπα, από την ένοπλη υποστήριξη του Αζερμπαϊτζάν στο Ναγκόρνο Καραμπάχ, μέχρι τη Συρία, τη Λιβύη και την Αίγυπτο και επιχειρώντας να σφετεριστεί τα ελληνικά κυριαρχικά δικαιώματα στην υφαλοκρηπίδα, στο Αιγαίο και την Ανατολική Μεσόγειο. Ενώ η ελληνική πλευρά προτείνει ένα πλαίσιο διαλόγου για τη βελτίωση των ελληνοτουρκικών σχέσεων, η Τουρκία προκαλεί διαρκώς, αρχικά με το παράνομο μνημόνιο με τη Λιβύη, το οποίο παραβιάζει κατάφωρα κυριαρχικά μας δικαιώματα, στη συνέχεια με την εργαλειοποίηση των προσφύγων και των μεταναστών και κατόπιν με τις σεισμικές έρευνες σε περιοχές της ελληνικής υφαλοκρηπίδας.

Ενδεικτικά της τουρκικής στάσης, είναι και τα τελευταία χθεσινά για την ακρίβεια νέα από τη γείτονα χώρα. Ενώ επαναλήφθηκαν σε πνεύμα χαμηλών τόνων οι διερευνητικές επαφές Ελλάδας-Τουρκίας, για τη μόνη αναγνωρισμένη διαφορά των δύο χωρών, την οριοθέτηση υφαλοκρηπίδας και θαλασσίων ζωνών στο Αιγαίο και την Ανατολική Μεσόγειο, κορυφαίοι τούρκοι υπουργοί, έσπευσαν να πυροδοτήσουν πάλι το κλίμα. Ο Υπουργός Εξωτερικών Μεβλούτ Τσαβούσογλου, δήλωσε, ότι η Άγκυρα, με την πολιτική ισχύος που εφάρμοσε στην περιοχή, ανάγκασε την Ελλάδα και την Ε.Ε. να καθίσουν στο τραπέζι της διπλωματίας, ενώ ο Υπουργός Άμυνας Χουλουσί Ακάρ, τόνισε, ότι η πολιτική της Τουρκίας δεν έχει αλλάξει.

Είναι γεγονός, ότι με το δόγμα που ακολουθεί η Άγκυρα, έναν ιδιόμορφο συνδυασμό νεοοθωμανισμού στη Βόρεια Αφρική και τη Μέση Ανατολή και παντουρκισμού στην κεντρική Ασία, έχει ένα εγγενές πρόβλημα σεβασμού του διεθνούς δικαίου και των αρχών καλής γειτονίας, οπότε είναι ακόμα πιο σημαντική η στενή συνεργασία Ελλάδας και Γαλλίας, σε όλα τα επίπεδα. Και επειδή υπήρξε μία αναφορά από τον Γάλλο Εισηγητή στο ρόλο της Κίνας, να προσθέσουμε, ότι η Τουρκία επιχειρεί να αξιοποιήσει και το δρόμο του μεταξιού. Πρόσφατα είχαμε και το πρώτο τρένο, για να έρθει πιο κοντά στην Κίνα, ή μάλλον να φέρει την Κίνα πιο κοντά στην Ανατολική Μεσόγειο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Κεδίκογλου. Απλώς να παρακαλέσω, για να μη γίνει κάποια παρανόηση, συζητούμε οι δύο Επιτροπές Εξωτερικών και Άμυνας των δύο Κοινοβουλίων.

Παρακαλώ, κύριε Γκαμπόν.

**ΚΡΙΣΤΙΑΝ ΓΚΑΜΠΟΝ ((Πρόεδρος της Επιτροπής):** Σας ευχαριστώ, κύριε Πρόεδρε. Θα ήθελα να δώσω τώρα τον λόγο στον Εκπρόσωπο της Ομάδας των Σοσιαλιστών και Οικολόγων, τον κ. Gilbert Roger.

**GILBERT ROGER (Εκπρόσωπος της Ομάδας των Σοσιαλιστών και Οικολόγων):** Ευχαριστώ αγαπητέ συνάδελφε. Έχουμε συντάξει μια εισήγηση, όσον αφορά τη σημασία του αεροπλανοφόρου Σαρλ Ντε Γκολ, στη θαλάσσια περιοχή της Κύπρου, για το πόσο μπορεί να προστατευθεί ο θαλάσσιος χώρος της Κύπρου, πόσο μπορεί να συμβάλει αυτό το υπερόπλο και νομίζω, ότι και οι φρεγάτες θα μπορούσαν να συμβάλουν για οποιαδήποτε προσπάθεια επίθεσης εκ μέρους των τούρκων πιλότων. Είμαστε και οι δύο μέλη του ΝΑΤΟ, μετέχουμε στη κοινοβουλευτική συνέλευση του ΝΑΤΟ και βλέπουμε ότι υπάρχει μια δυσκολία συντονισμού με τους τούρκους. Πώς θα μπορούσαμε να δράσουμε από κοινού και πιο στενά, έτσι ώστε και σε αυτή τη περίπτωση, το ΝΑΤΟ να λάβει υπόψιν του τη σημασία των χωρών που τηρούν τους κανόνες και να λάβει μέτρα ιδιαίτερα για τις χώρες που έχουν κάνει σημαντικές αγορές εξοπλισμών από τη Ρωσία, ιδιαίτερα για την Τουρκία;

To αεροπλανοφόρο «Charles De Gaulle» θα αρχίσει να πλέει πάλι προς την ανατολική Μεσόγειο και προς τον Περσικό Κόλπο και σύντομα θα δείτε, σε λίγες εβδομάδες μάλιστα, στα ανοιχτά της Κύπρου τo αεροπλανοφόρο «Charles De Gaulle», πολύ σύντομα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κύριος Κτατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας)**: Ευχαριστώ, κύριε Πρόεδρε. Αγαπητοί συνάδελφοι της Γαλλικής Δημοκρατίας, σωστά αναφέρθηκε από πολλούς εισηγητές ότι υπάρχουν ιστορικοί δεσμοί ανάμεσα στις χώρες μας. Το έθνος - κράτος και στις δύο χώρες ανατρέχει σε δύο επαναστάσεις και η Επανάσταση του 1821 εμπνεύστηκε από τα δημοκρατικά, φιλελεύθερα και ριζοσπαστικά ιδανικά της Γαλλικής Επανάστασης, όμως οι δεσμοί μεταξύ των δύο κρατών υπερβαίνουν την ιστορία. Υπάρχουν κοινά συμφέροντα και κοινές θεωρήσεις και οι δύο χώρες επιδιώκουν την εμβάθυνση της ευρωπαϊκής ενοποίησης, παράλληλα, όμως, τον εκδημοκρατισμό και την ενίσχυση του κοινωνικού της στοιχείου και σας το λέμε αυτό από μία χώρα η οποία δοκιμάστηκε ίσως περισσότερο από κάθε άλλη, από την εφαρμογή πολιτικών λιτότητας και νεοφιλελεύθερης ορθοδοξίας τα τελευταία χρόνια.

Για αυτό το λόγο ήταν ιδιαίτερα σημαντική η δυνατότητα να συναντώνται οι χώρες μας ως χώρες του Νότου, στο θεσμό της πολυμερούς διάσκεψης MED-7, την οποία εισηγήθηκε αρχικά ο πρώην Έλληνας Πρωθυπουργός, Αλέξης Τσίπρας. Πιστεύω ότι θα πρέπει να εμβαθύνουμε στην ανάγκη η Ευρωπαϊκή Ένωση να μιλάει με μία φωνή και να μιλά δυνατά. Δεν πρέπει να βασιστούμε μόνο στην οικονομία και στην οικονομική ισχύ των επιμέρους κρατών. Το 2030 μόνο η Γερμανία θα ανήκει στις 10 μεγαλύτερες οικονομίες, καμία άλλη ευρωπαϊκή χώρα. Για να γίνουμε, λοιπόν, παγκόσμιος παίκτης, πρέπει να ενισχύσουμε τα χαρακτηριστικά της κοινής εξωτερικής μας πολιτικής σε αυτονομία από αυτήν των Ηνωμένων Πολιτειών, να έχουμε τη δική μας αυτόνομη ευρωπαϊκή άμυνα, αυτόνομη στρατηγικά από το ΝΑΤΟ, να ενισχύσουμε τα χαρακτηριστικά της ευρωπαϊκής κυριαρχίας, με την έννοια ότι η Ευρώπη θα πρέπει να εγγυάται τα σύνορα κάθε χώρας σαν να είναι σύνορα δικά της.

Αυτό, προφανώς, θα αποτελέσει μια απάντηση και στην αναθεωρητική πολιτική κρατών όπως είναι η Τουρκία, όπου αναφερθήκατε και εσείς, αγαπητοί συνάδελφοι της Γαλλικής Γερουσίας, αρκετές φορές. Αντίστοιχα, προφανώς, και στο μεταναστευτικό θα πρέπει να έχουμε ευρωπαϊκές λύσεις για ένα θέμα που δεν είναι εθνικό και που στην πραγματικότητα μάλιστα, ακόμα και πέραν της ευρωπαϊκής, υπερεθνικές και παγκόσμιες θα έπρεπε να είναι οι απαντήσεις. Κλείνοντας αγαπητοί συνάδελφοι θεωρώ και εγώ ότι θα πρέπει να ενισχυθεί και στο μέλλον η επικοινωνία ανάμεσα στις δύο Συνελεύσεις, με τελικό σκοπό όχι μόνο την ενίσχυση των διμερών σχέσεων, αλλά και μια νέα Ευρώπη πιο δημοκρατική, πιο κοινωνική, πιο σεβαστή στη διεθνή της παρουσία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κύριος Cambon.

**CHRISTIAN CAMBON (Πρόεδρος της Γαλλικής Επιτροπής)**: Η σοφία προέρχεται από την Ελλάδα, γεννήθηκε από τη Ελλάδα. Συμμερίζομαι απόλυτα όσα είπατε. Τώρα, εκ μέρους της Ένωσης του Κέντρου θα ακούσουμε το συνάδελφό μας εκ μέρους βουλευτών του εξωτερικού. Το λόγο έχει ο κύριος Olivier Cadic.

**OLIVIE CADIC (Εκπρόσωπος της Ένωσης Κέντρου):** Εγώ εκπροσωπώ τους Γάλλους του εξωτερικού. Θα ήθελα να εκφράσω ένα μήνυμα ικανοποίησης των Γάλλων που διαμένουν στην Ελλάδα που εκφράζουν πραγματικά τη μεγάλη τους ικανοποίηση για το πόσο βοηθήθηκαν πόσο ευγνώμονες είναι για το πόσο υποστηρίχθηκαν από το κράτος κατά την διάρκεια της πανδημίας του COVID. Είχε διοργανωθεί ένα μεγάλο δείπνο με την συμμετοχή του Χρήστου Σταϊκούρα κατά τη διάρκεια του οικονομικού φόρουμ στο Παρίσι, για να υπάρξει καλύτερη συνεργασία ανάμεσα στις ελληνικές και τις γαλλικές εταιρείες έτσι ώστε να υπάρξουν περισσότερες γαλλικές επενδύσεις στην Ελλάδα, πράγμα το οποίο διαπιστώνουμε πλέον τώρα, ένα καλύτερο επενδυτικό περιβάλλον. Βλέπουν τώρα ότι υπάρχει μεγαλύτερη ευκολία στις επενδύσεις, ταχύτητα στις επενδύσεις, διευκόλυνση από τον δημόσιο τομέα και επίσης, μεγάλη ταχύτητα στην ολοκλήρωση του κτηματολογίου.

Θα θέλαμε να επιστήσουμε την προσοχή σας στο γεγονός ότι έχουμε πολύ μεγάλη εμπειρία σε ζητήματα ψηφιακής τεχνολογίας, ανακύκλωσης ανανεώσιμων ενεργειών και προσδοκούμε μία πιο στενή συνεργασία σε αυτούς τους τομείς.

Αυτό το οποίο θα θέλαμε είναι να συνεχίσουμε αυτές τις επενδύσεις και πραγματικά χέρι-χέρι να προχωρήσουμε στην ανάπτυξη της ελληνικής οικονομίας. Αυτό το οποίο θα θέλαμε είναι να υπάρχει ένας ενιαίος φορέας διαμεσολάβησης για οποιεσδήποτε δυσκολίες θα υπάρξουν σε επίπεδο ελληνικής φορολογικής διοίκησης. Ένας ενιαίος φορέας διαμεσολάβησης δηλαδή, είναι ένα αίτημα αυτό το οποίο έχουμε υποβάλει στον Υπουργό Οικονομικών Χρήστο Σταϊκούρα. Δεν έχει υπάρξει συγκεκριμένη απάντηση εκ μέρους του Υπουργείου Οικονομικών. Το πρώτο μας αίτημα λοιπόν είναι το εξής, θα μπορούσε το Ελληνικό Κοινοβούλιο να μας βοηθήσει ως προς αυτό, δηλαδή, πώς θα μπορούσαμε να δράσουμε έτσι ώστε να μπορούσαμε να συμμετάσχουμε σε περισσότερες επενδύσεις ακόμη και να συμβάλουμε περισσότερο στην οικονομική ανάπτυξη της χώρας. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης), Δούνια Παναγιώτα, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Δελής Ιωάννης, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κύριε Πρόεδρε, και είναι πολύ σημαντικό αυτό το οποίο σημείωσε ο κύριος Cadic, μετά από τη δεκαετή περίπου οικονομική κρίση από την οποία διήλθε η Ελλάδα. Ασφαλώς η χώρα μας χρειάζεται επενδύσεις και βεβαίως είναι υποχρέωσή μας να διευκολύνουμε αυτές τις επενδύσεις, για να βγούμε μια ώρα πιο γρήγορα από τα απόνερα της κρίσης και να μπούμε στο δρόμο της ανάπτυξης.

Στη συνέχεια, το λόγο έχει ο κύριος Λοβέρδος.

**ΑΝΔΡΕΑΣ ΛΟΒΕΡΔΟΣ (Εισηγητής του Κινήματος Αλλαγής):** Ευχαριστώ κύριε Πρόεδρε. Χαιρετίζω τη σημερινή συνάντηση των δύο Επιτροπών Εξωτερικών των Κοινοβουλίων μας. Αναγνωρίζω στη γαλλική αντιπροσωπεία μία φίλη της Ελλάδας και συνάδελφό μου στην κοινοβουλευτική συνέλευση του ΝΑΤΟ την οποία και χαιρετώ. Θέλω να πω στα λίγα λεπτά που έχω μόνο τα βασικά απ’ όσα έχω στο μυαλό μου για τη Γαλλία για τη συνεργασία μας. Η Γαλλία εκτός από πρωτοπόρα δύναμη μαζί με τη Γερμανία σε ότι αφορά την πορεία προς την ευρωπαϊκή ολοκλήρωση είναι και μία σταθερή εδώ και πολλές δεκαετίες σύμμαχος της Ελλάδας. Έχουμε εμπιστοσύνη στη συνεργασία και στη συμμαχία αυτή και την είδαμε να εκδηλώνεται με πάρα πολύ χαρακτηριστικό τρόπο το έτος 2020 το παρελθόν έτος, όταν εμείς εδώ στην Ελλάδα και γενικότερα στη νοτιοανατολική μεσόγειο αντιμετωπίσαμε τα προβλήματα μιας επιθετικής και όχι απλώς προκλητικής στάσης της Τουρκίας.

Η συμμαχία μας με τη Γαλλία , οι τοποθετήσεις του Γάλλου Προέδρου, του Προέδρου Μακρόν, η ευρύτερη συνεργασία της Γαλλίας με τις χώρες του Αραβικού κόσμου και για την προκείμενη περίπτωση, η συνεργασία της Γαλλίας, της Ελλάδας, των Εμιράτων και της Αιγύπτου, ήταν ο βασικός λόγος, που η επιθετική συμπεριφορά της Τουρκίας παρέμεινε, απλώς, επιθετική συμπεριφορά και δεν προχώρησαν τα πράγματα περαιτέρω. Γιατί το αμέσως επόμενο βήμα, θα ήταν ένα θερμό, ποιος ξέρει πόσο σοβαρό και πόσο θερμό, επεισόδιο.

Εμπιστευόμαστε και επενδύουμε σ’ αυτήν τη συνεργασία. Εμπιστευόμαστε και επενδύουμε στη συνεργασία μας με τη Γαλλία. Το αποδείξαμε και με τις πρόσφατες κινήσεις που κάναμε, σε ό,τι αφορά τον εξοπλισμό της πατρίδας μας. Το αποδεικνύει και η Γαλλία, με τη σταθερή στάση των ηγεσιών της και τώρα, της ηγεσίας του Προέδρου Μακρόν.

Κλείνοντας, έχω να κάνω μία τοποθέτηση και ερώτηση, ταυτοχρόνως, προς τους συναδέλφους μου της Γαλλικής Επιτροπής Εξωτερικών, σε σχέση με την αμυντική συνεργασία Ελλάδας και Γαλλίας, η οποία είχε προχωρήσει. Ήμασταν αισιόδοξοι ότι το 2021 θα φτάναμε σε υπογραφή αυτής της συμφωνίας αμυντικής συνεργασίας. Για την Ελλάδα, οι συμφωνίες αμυντικής συνεργασίας, δεν είναι κάτι συχνό. Μία έχουμε υπογράψει μέχρι στιγμής, τα τελευταία 50 χρόνια και αυτή είναι με τα Ηνωμένα Αραβικά Εμιράτα. Συνεπώς, δεν είναι μια απλή κίνηση διπλωματικής αμυντικής πολιτικής, αλλά είναι κάτι πολύ βαθύτερο.

Οι αμυντικές συνεργασίες καθορίζουν, στρατηγικά, τη δύναμη των χωρών. Και για την ταραγμένη, λόγω Τουρκίας, Νοτιοανατολική Μεσόγειο, είναι η δική μας συνεργασία με τη Γαλλία στο αμυντικό επίπεδο, όταν πάρει αυτή την τυπική και σοβαρή μορφή, ένας ανασταλτικός παράγοντας για τον πόλεμο και ένας προωθητικός παράγοντας της ειρήνης. Θα θέλαμε να προωθηθεί και τελικά να υπογραφεί η συμφωνία αυτή. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής) :**  Ευχαριστούμε πολύ τον κύριο Λοβέρδο.

Παρακαλώ κύριε Πρόεδρε, κύριε Cambon, από την γαλλική πλευρά ποιος ακολουθεί;

**CHRISTIAN CAMBON (Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Γαλλικής Γερουσίας) :** Καταρχήν, θα ήθελα να ευχαριστήσω τον συνάδελφο, κύριο Λοβέρδο, για όσα είπε και θα ήθελα να επαναλάβω, πόσο σημαντική είναι αυτή η συμφωνία που υπεγράφη για την αγορά των 18 RAFALE. Ιδιαίτερα σημαντική και για μας αυτή η συμφωνία, γιατί είναι η πρώτη φορά που υπογράφουμε μία παρόμοια συμφωνία εντός της Ευρωπαϊκής Ένωσης, πράγμα το οποίο συζητήθηκε ιδιαίτερα και στην Ελληνική Βουλή, όσον αφορά τη σημασία τέτοιων συμφωνιών στην Ευρωπαϊκή Ένωση. Ιδιαίτερα, όσον αφορά την σημασία της διαλειτουργικότητας των στρατών μας σ’ αυτήν την Ανατολική Μεσόγειο που είναι τόσο ταραγμένη. Γι’ αυτό το λόγο είναι τόσο - τόσο σημαντική η συμφωνία μας.

Χαιρετίζω, επίσης και θαυμάζω την συνεργασία που έχουμε με την Κύπρο. Σε καμία περίπτωση, βέβαια, δεν μπορούμε να πούμε ότι υπάρχει παρόμοια συνεργασία με την Τουρκία. Είναι κάτι το οποίο αναμένουμε να δούμε.

Θα ακούσουμε τώρα την Γερουσιαστή, κυρία Duranton, που εκπροσωπεί τους προοδευτικούς και ανεξάρτητους γερουσιαστές, από την περιφέρεια της l’Eure.

**NICOLE DURANTON (Γερουσιαστής) :**  Αγαπητοί συνάδελφοι της Ελλάδος και της Γαλλικής Γερουσίας, χαιρετίζουμε, ιδιαίτερα, αυτήν την συνεργασία, ανάμεσα στις δύο Επιτροπές μας και ευχαριστούμε τον Πρόεδρο, κύριο Cambon, γι’ αυτήν την πρωτοβουλία.

H συνεργασία ανάμεσα στις δύο χώρες μας και στα δύο Κοινοβούλια μας, είναι ιδιαίτερα σημαντική. Ο Πρόεδρος Μακρόν και ο Πρωθυπουργός, κύριος Μητσοτάκης, πολύ πρόσφατα επιβεβαίωσαν την επιθυμία συνεργασίας και περαιτέρω σύσφιξης των σχέσεων ανάμεσα στις δύο χώρες μας. Γι’ αυτό το λόγο χαιρετίζω, ιδιαίτερα, τη συμφωνία αγοράς των 18 RAFALE.

Η συνεργασία μας στη Μεσόγειο είναι ιδιαίτερα σημαντική σε διμερές και σε πολυμερές επίπεδο και εξασφαλίζουν την ειρήνη στη Μεσόγειο. Ο Τούρκος Πρόεδρος Ερντογάν, ξεκίνησε παράνομες εξορύξεις από τον Σεπτέμβριο μάλιστα, οι εταίροι της Ευρωπαϊκής Ένωσης προειδοποίησαν τον Πρόεδρο Ερντογάν, για τις παράνομες έκνομες ενέργειες του.

Πριν από λίγες μέρες τέθηκε το ερώτημα στην Ευρωπαϊκή Ένωση για το πώς κρίνεται η νέα στάση της Τουρκίας και αν κρίνεται ειλικρινής η επιθυμία συνεργασίας της Ευρωπαϊκής Ένωσης, είναι ένα ζήτημα το οποίο μας απασχολεί.

Όσον αφορά τώρα τον έλεγχο και το εμπάργκο των όπλων στην Τουρκία. Ποια είναι τα διδάγματα που μπορούμε να λάβουμε από την ΕΛΣΤΑΤ της Τουρκίας. Αυτά είναι τα ζητήματα τα οποία μας απασχολούν.

Όπως το υπενθύμισε ο Πρόεδρος Μακρόν, οι πρώτες κυρώσεις ξεκίνησαν τον Δεκέμβριο του 2020 κατά τη διάρκεια του Συμβουλίου, δήλωση του Σεμπορέλ, που παρουσιάστηκε ενώπιον όλων των ηγετών της Ευρωπαϊκής Ένωσης.

Η Γαλλία υπήρξε ηγέτιδα, ήταν εκείνη η οποία κίνησε τις διαδικασίες, δεν ήταν πάντα εύκολο να λάβεις μια τέτοια στάση, αλλά νομίζω, ότι πράξαμε αυτό το οποίο ήταν σωστό και τώρα το ΝΑΤΟ είναι πλέον με την πλευρά μας. Τώρα με πολύ μεγάλη ικανοποίηση μάθαμε ότι η Ελλάδα θα μετέχει στις στρατιωτικές επιχειρήσεις της στην υποσαχάρια Αφρική.

Σας ευχαριστούμε.

**CRISTIAN CAMBON (Πρόεδρος της Γαλλικής Επιτροπής):** Ευχαριστούμε, αγαπητοί συνάδελφοι. Νομίζω, ότι τώρα έχουν το λόγο οι Έλληνες συνάδελφοι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Ευχαριστούμε για όσα σημείωσε, η κυρία Duranton, καθώς και για τη στάση αυτή της Γαλλίας. Θα ήθελα, να πω, ότι πολλά από τα προβλήματα αυτά τα οποία η Ελλάδα εδώ και πολύ καιρό αντιμετωπίζει, νομίζω ότι ολοένα και περισσότερο γίνεται αντιληπτό, ότι δεν είναι προβλήματα μεταξύ της Ελλάδας και της Τουρκίας, αλλά είναι προβλήματα μεταξύ της Ευρώπης και της Τουρκίας.

Θυμίζουμε, ότι πέρσι τέτοιες μέρες περίπου τέλη Φεβρουαρίου προς αρχές Μαρτίου λίγο αργότερα είχε επιχειρηθεί στα χερσαία σύνορα της Ελλάδος, να διασπάσει η Τουρκία τα σύνορά μας, τη συνοριακή μας γραμμή χρησιμοποιώντας ως εργαλείο τους πρόσφυγες. Κάτι τέτοιο σήμαινε, ότι αυτή η διάρρηξη θα ήταν μια διάρρηξη όχι στα σύνορα Ελλάδας – Τουρκίας, αλλά στα σύνορα Ευρώπης με τον υπόλοιπο κόσμο.

Νομίζω, ότι αυτό το διαπίστωσαν «ιδίοις όμμασι» και οι επικεφαλής των κορυφαίων ευρωπαϊκών θεσμών, όταν προσεκλήθησαν, ήρθαν και επισκέφθηκαν την περιοχή με τον Πρωθυπουργό, τον Κυριάκο Μητσοτάκη.

Συνεχίζουμε από ελληνικής πλευράς τον λόγο έχει ο εκπρόσωπος του Κόμματος Ελληνική Λύση, ο βουλευτής Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε, κι εγώ με τη σειρά μου και εκ μέρους των βουλευτών της Κοινοβουλευτικής Ομάδας του κόμματος, αλλά και του Προέδρου του Κυριάκου Βελόπουλου, στέλνουμε τους πιο θερμούς χαιρετισμούς μας στους Κοινοβουλευτικούς της Γαλλικής Βουλής.

Η αλήθεια είναι, ότι οι σχέσεις μας στο πολιτικό διπλωματικό και κυρίως στον αμυντικό τομέα είναι σε ένα εξαιρετικό επίπεδο. Θέλουμε και πιστεύουμε, ότι θα δυναμώσει ακόμα περισσότερο. Σε σημαντικά προβλήματα πρέπει να πούμε -που μας απασχολούν- κυρίως τα προβλήματα της παράνομης μετανάστευσης, της προσπάθειας δηλαδή ισλαμοποίησης της χώρας σαν πύλη εισόδου.

Εργαλειοποίησε και προσπάθησε να περάσει χιλιάδες ισλαμιστές, χιλιάδες ανθρώπους, οι οποίοι προέρχονταν από όλα τα μήκη και τα πλάτη της γης, χωρίς να γνωρίζουμε, χωρίς να ξέρουμε ποιοι είναι, από τον βόρειο Έβρο, αλλά και της Ευρώπης, φίλες και φίλοι της Γαλλικής Βουλής, γιατί το πρόβλημα της Ελλάδας είναι και πρόβλημα της Ευρώπης.

Ξέρετε, αυτή τη στιγμή δεν γνωρίζει κανένας πόσες εκατοντάδες χιλιάδες ή ίσως και εκατομμύρια βρίσκονται στην πατρίδα μας. Αύριο, μετά από λίγα χρόνια που θα χαλαρώσουν τα πράγματα, που θα ανοίξουν τα σύνορα τα βόρεια και θα έρθουν προς την Ευρώπη τα αποτελέσματα θα είναι τα ίδια με αυτά που ζήσατε, φίλες και φίλοι εσείς, κατά τη διάρκεια της περυσινής και προπέρσινης χρονιάς με τις τρομοκρατικές ενέργειες. Τα είδατε, «τα έχετε ζήσει στο πετσί σας».

Σημαντική επίσης είναι και πρέπει να το πούμε η βοήθειά σας, πραγματικά - και ευχαριστούμε γι’ αυτό - στην άμεση ανταπόκριση στην αμυντική θωράκιση της χώρας. Η πατρίδα μας και τα «Rafale» τα έχει ανάγκη. Πιστεύουμε ότι θα συνεργαστούμε ακόμα περισσότερο και με τα υποβρύχια και με άλλα οπλικά συστήματα στα οποία η γαλλική αμυντική βιομηχανία είναι εξαιρετική και προσδοκούμε και μία προσπάθεια συνεργασίας των αμυντικών βιομηχανιών μας για να μπορέσει και η πατρίδα μας να ξαναποκτήσει πάλι την αμυντική βιομηχανία, γιατί και μπορούμε, είναι σίγουρο με μυαλά καλά, ελληνικά και ελληνικά χέρια έχουμε.

Τέλος θα ήθελα αφού σας ευχαριστήσω για μια ακόμα φορά να σας πω ότι πρέπει να κάνουμε μια προσπάθεια ούτως ώστε η Αμυντική Συμφωνία, η συνεργασία που πρόκειται να γίνει ή που πήγε να γίνει και δεν έχει υπογραφεί ακόμα, άμεσα να προσπαθήσετε και εσείς, όπως κάνουμε και εμείς από την πλευρά μας να πείσουμε τις δύο Κυβερνήσεις να την υπογράψουν. Θα είναι καλό και για τις δύο χώρες.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Μυλωνάκη.

Τον λόγο έχει ο Πρόεδρος της Γαλλικής Επιτροπής, κ. Christian Cambon.

**CHRISTIAN CAMBON (Πρόεδρος της Επιτροπής** **Εξωτερικών Υποθέσεων, Άμυνας και Ενόπλων Δυνάμεων της Γαλλικής Γερουσίας):** Ευχαριστώ, αγαπητέ συνάδελφε και επι αυτού του σημείου συμφωνούμε απόλυτα. Συμφωνούμε με την ανάλυση του Προέδρου, κυρίου Γκιουλέκα και με όσα είπατε εσείς μόλις τώρα, αλλά υπάρχουν πολλές δυσκολίες ακόμη με την Τουρκία σε επίπεδο Ευρωπαϊκής Ένωσης.

Το πρόβλημα είναι ότι δεν αντιδρούν με τον ίδιο τρόπο όλες οι χώρες της Ευρώπης όσον αφορά την Τουρκία, διότι για εθνικούς λόγους δεν έχουν την ίδια σθεναρή στάση απέναντι στην Τουρκία. Βεβαίως, εμείς ως Γαλλία επαγρυπνούμε, έχουμε αυτή την ιδιαίτερη σχέση με την Ελλάδα. Θα θέλαμε να αναπτύξουμε αυτή την συνεργασία με τρόπο ισορροπημένο και θα θέλαμε οπωσδήποτε η Ελληνική Αμυντική Βιομηχανία να αναπτυχθεί όσο γίνεται περισσότερο και θα το φροντίσουμε ιδιαίτερα σας διαβεβαιώ.

Τον λόγο έχει ο κ. Andre Guiol. Είναι γερουσιαστής από την Περιφέρεια του Βάχ, στη νότιο Γαλλία, παρόχθια περιοχή, λοιπόν στη Μεσόγειο.

**ANDRE GUIOL:** Ευχαριστώ, κύριε Πρόεδρε της Επιτροπής. Σας ευχαριστώ για τα καλά λόγια για την περιοχή μου.

Όλη η περιοχή μας έχει πολύ μεγάλο πρόβλημα, υγειονομικό και οικονομικό, δυστυχώς, όπως και όλη η Ευρώπη.

Πολλοί περιμένουμε πολλά από το Κοινοβούλιό μας από την Ευρωπαϊκή Ένωση. Έχουμε ακόμη το σοκ του BREXIT και της πανδημίας του κορονοϊού. Χαιρετίζω ιδιαίτερα τη συνεργασία με το Ελληνικό Κοινοβούλιο και σας ευχαριστώ για αυτή την πρωτοβουλία.

**CHRISTIAN CAMBON (Πρόεδρος της Επιτροπής Εξωτερικών Υποθέσεων, Άμυνας και Ενόπλων Δυνάμεων της Γαλλικής Γερουσίας):** Θα ήθελα τώρα να ακούσουμε έναν συνάδελφο από την Ελληνική Βουλή.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η βουλευτής του κόμματος ΜέΡΑ25, κυρία Σοφία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ, κύριε Πρόεδρε. Θα ήθελα εκ μέρους του κόμματός μας να χαιρετίσω τον Πρόεδρο και τα σεβαστά μέλη της Γαλλικής Γερουσίας και στον ελάχιστο χρόνο που μου δίνεται θέλω να τονίσω ότι η βαριά ιστορική παρακαταθήκη των ελληνογαλλικών σχέσεων γεννά μεγάλες προσδοκίες, αλλά και μεγάλες ευθύνες.

Το επίπεδο των σχέσεων αυτών αντανακλάται και στον τομέα των εξοπλιστικών. Η μικρή Ελλάδα με το χαμηλό ΑΕΠ βρίσκεται πολύ ψηλά στις γαλλικές εξαγωγές. Εμείς σαν κόμμα θεωρούμε σημαντικό έλλειμμα το γεγονός ότι στην πρόσφατη Συμφωνία με τα RAFALE δεν υπήρχε πρόβλεψη για συμμετοχή της ελληνικής βιομηχανίας και επειδή ο λαός μας πληρώνει πολύ ακριβά το δυσανάλογο κόστος των εξοπλισμών, κάθε συμφωνία θα πρέπει να περιλαμβάνει και συμβολή των ελληνικών μονάδων.

Ελλάδα και Κύπρος όπως ειπώθηκε υφίστανται μια άμεση επίθεση από την Τουρκία και περιφρονώντας το διεθνές δίκαιο κλιμακώνει διαρκώς τις διεκδικήσεις της σε θέματα και δικαιώματα κυριαρχίας. Επιπλέον, επενδύει στην ενίσχυση του ακραίου ισλάμ και ενισχύει και κατευθύνει τις προσφυγικές ροές με αυτόν τον τρόπο. Παρόλα αυτά, μόνο η αγορά των S400 στάθηκε ικανή να προβληματίσει τους συμμάχους μας.

Η τουρκική επιθετικότητα έχει βαθύτερα ιστορικά και πολιτικά αίτια, δεν είναι απλά συγκυριακό απότοκο της πολιτικής των εξορύξεων, την οποία εμείς ως κομμάτι μαχόμαστε. Η Τουρκία προβάλλει το εθνικιστικό της αφήγημα για να καλύψει το σοβαρό έλλειμμα δημοκρατίας και την απροκάλυπτη μόνιμη πρακτική της, να καταπιέζει δηλαδή τους λαούς της και κάθε αντιπολιτευτική φωνή, ιδίως της Αριστεράς.

Η Δύση, θα μου επιτρέψετε να πω, δεν αντιμετώπισε ποτέ με αποφασιστικότητα αυτά τα φαινόμενα. Την ίδια ανεπίτρεπτη ανοχή απολαμβάνει και το Ισραήλ με την εξοντωτική ρατσιστική πολιτική που επιβάλει σε βάρος των παλαιστινίων συμπολιτών του.

Κύριοι συνάδελφοι, οι διεθνείς σχέσεις σφυρηλατούν αι στην ιστορική πορεία και δοκιμάζονται ιδιαίτερα στις στιγμές της κρίσης. Θα αναφέρω ένα χαρακτηριστικό στιγμιότυπο από το 2015, όταν η Ελλάδα εγκαταλείφθηκε πλήρως ακόμα και από τη Γαλλία.

Στο ερώτημα του τότε Υπουργού Οικονομικών Γιάνη Βαρουφάκη για τη γαλλική στάση απέναντι στον ωμό και εξοντωτικό γερμανικό εκβιασμό, ο Γάλλος ομόλογός του απάντησε με αφοπλιστική ειλικρίνεια, ότι η Γαλλία δεν είναι πια αυτή που ήταν. Αυτό είναι ένα πραγματικό μάθημα για όλους εμάς. Η Ελλάδα τότε υπέστη τις βαρύτατες συνέπειες μιας αμείλικτης πολιτικής επιλογής του διεθνούς κατεστημένου και θυσιάστηκε ένας λαός για να διατηρηθούν οι ισορροπίες στη γερμανική κυβέρνηση και να σωθούν οι γερμανικές κυρίως τράπεζες, αλλά θα μου επιτρέψετε να πω και οι γαλλικές.

Κλείνοντας, η Ευρωπαϊκή Ένωση, της οποίας είμαστε μέλη, είναι μια ετεροβαρής, άνιση ένωση με κυρίαρχο το γερμανικό πολιτικό αποτύπωμα σε όλες σχεδόν τις πτυχές της. Για την αποκατάσταση, λοιπόν, των διεθνών ισορροπιών, κύριοι συνάδελφοι, είναι αναγκαίο να καταφέρει η Γαλλία, μέλος του Συμβουλίου Ασφαλείας και πυρηνική δύναμη, να ανταποκριθεί στο ρόλο της. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ την κυρία Σακοράφα. Παρακαλώ, κύριε Πρόεδρε.

**CHRISTIAN CAMBON (Πρόεδρος της Γαλλικής Επιτροπής):** Σας ευχαριστώ, κύριε Πρόεδρε. Σας ευχαριστώ, κυρία συνάδελφε, για την παρέμβασή σας.

Θα δώσω τώρα το λόγο για την Ομάδα Οικολόγων, στον κ. Gontard από την περιφέρεια της Σιζέρ.

Guilliaume Gontard: Σας ευχαριστώ, κύριε Πρόεδρε. Τους χαιρετισμούς μου στους συναδέλφους μου από την Ελλάδα. Συγχαρητήρια για τη διοργάνωση αυτής της κοινής συνεδρίασης.

Θα ήθελα εν τάχει να θέσω ένα ερώτημα, διότι το έχουμε ήδη αναφέρει. Η Ελλάδα είναι μια χώρα ιδιαίτερα εκτεθειμένη στις μεταναστευτικές ροές, λόγω του κανονισμού του Δουβλίνου και τον περασμένο Σεπτέμβριο, όπως γνωρίζετε, υπήρξε η ανακοίνωση της κατάργησης του Δουβλίνου με ένα νέο Κανονισμό, ένα νέο Σύμφωνο Ασύλου και Μετανάστευσης, μια νέα ανάληψη ευθύνης των μεταναστών, ένα νέο σύστημα.

Αυτό το οποίο θα ήθελα να μάθω είναι ποια είναι η άποψη των Ελλήνων σχετικά με αυτή τη νέα Οδηγία και την αναμόρφωση του Κανονισμού του Δουβλίνου.

Θα ήθελα, επίσης, να γνωρίζω ποια είναι η άποψή σας για την πυρκαγιά της Μόρια και την κατασκευή νέου Κέντρου. Θα ήθελα να γνωρίζω πώς προχωράτε επ’ αυτού και ποια είναι η άποψή σας για αυτές τις νέες ευρωπαϊκές συμφωνίες επί του ζητήματος του ασύλου και της μετανάστευσης.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστώ πολύ.

Το λόγο έχει στη συνέχεια ο πρώην Υπουργός, Βουλευτής της Ν.Δ., του κυβερνώντος κόμματος, κ. Γιώργος Κουμουτσάκος, ο όποιος νομίζω ότι μπορεί να δώσει και απαντήσεις σε όσα ο προηγούμενος συνάδελφος, από την πλευρά των Γάλλων Οικολόγων, έθεσε γιατί έως πρότινος ο κ. Κουμουτσάκος ήταν και Αναπληρωτής Υπουργός Μεταναστευτικής Πολιτικής της Ελλάδος.

**ΓΕΩΡΓΙΟΣ ΚΟΥΜΟΥΤΣΑΚΟΣ**: Ευχαριστώ, κύριε Πρόεδρε. Θα προσπαθήσω να καλύψω όσα θέλω να πω στον χρόνο που έχουμε.

Αγαπητές φίλες και φίλοι της Γαλλικής Βουλής, δεν θα αναφερθώ σε στρατηγική σχέση Ελλάδας - Γαλλίας. Θα αναφερθώ σε στρατηγική σχέση φιλίας Ελλήνων και Γάλλων. Τα διαχρονικά αισθήματα βαθιάς φιλίας και εκτίμησης που τρέφει ο ένας λαός για τον άλλον είναι η υποχρεωτική πυξίδα που καλούμαστε να ακολουθήσουμε όλοι μας.

Ανήκω στη γενιά της μεταπολίτευσης, στη γενιά της σύγχρονης ελληνικής δημοκρατίας που φέρει την ανεξίτηλη σφραγίδα του Κωνσταντίνου Καραμανλή. Ανήκω στη γενιά την οποία γαλούχησε πολιτικά η φιλοσοφία, η στάση και το παράδειγμα ηγεσίας που έδωσε ο μεγάλος αυτός ηγέτης, ο οποίος, μαζί με τον Giscard d'Estaing, ήταν η ατμομηχανή για να γίνει πράξη το όραμα της Ελλάδας να καταστεί πλήρες και ισότιμο μέλος της ευρωπαϊκής οικογένειας.

Ανήκω, λοιπόν, στη γενιά του «Ελλάς – Γαλλία συμμαχία», «Grèce, France, Alliance». Αυτή είναι η ιδεολογική μου αφετηρία. Πιστεύω στη στενή συνεργασία Ελλάδας - Γαλλίας για λόγους στρατηγικούς, οικονομικούς, πολιτιστικούς, για λόγους ευρωπαϊκούς.

Η σημερινή στενή μας φιλία έχει τις σύγχρονες ρίζες της στη δεκαετία του ’70. Ήταν Σεπτέμβριος του ’75 που ο ελληνικός λαός υποδέχθηκε ένα μεγάλο φίλο της Ελλάδας και μεγάλο Ευρωπαίο. Η επίσκεψη εκείνη του Giscard d'Estaing είχε γίνει σε στιγμή και πάλι κορύφωσης της έντασης στις ελληνοτουρκικές σχέσεις, λόγω της πρόσφατης τότε τουρκικής εισβολής στην Κυπριακή Δημοκρατία. Η παρουσία του Γάλλου Προέδρου στην Ελλάδα εκείνη τη στιγμή ήταν μια σημειολογική και ουσιαστική κίνηση αποτρεπτικής για την Τουρκία αλληλεγγύης εκ μέρους της Γαλλίας.

46 χρόνια μετά ο ελληνικός λαός ένιωσε την ίδια αλληλεγγύη εκ μέρους της Γαλλίας, καθ’ όλη τη διάρκεια των καλοκαιρινών φθινοπωρινών μηνών που πέρασαν, καθώς για ακόμα μία φορά η Τουρκία κλιμάκωσε επικίνδυνα την ένταση στην Ανατολική Μεσόγειο και το Αιγαίο. Και πάλι η Γαλλία ήταν δίπλα μας, μαζί μας και οι Έλληνες δεν είμαστε αγνώμονες.

Πριν λίγες ημέρες υπεγράφη μια σημαντική αγορά από την Ελλάδα, αυτή των 18 μαχητικών αεροσκαφών πολλαπλού ρόλου RAFALE. Η υπογραφή αυτή ήταν μια κίνηση υψηλής πολιτικής αλλά και ουσιαστικής σημασίας. Είναι μια ελληνογαλλική απόφαση για σταθερότητα και ειρήνη στην Ανατολική Μεσόγειο και έχει ενδιαφέρον η συγκυρία! Την ημέρα που υπογραφόταν η αγορά των 18 RAFALE, ήταν η ίδια μέρα που γινόταν ο 61ος κύκλος των διερευνητικών επαφών Ελλάδας - Τουρκίας. Διπλωματία και άμυνα, λοιπόν, πήγαιναν χέρι - χέρι και εδώ η συμβολή της Γαλλίας είναι πάλι πολύτιμη.

Επαναλαμβάνω, οι Έλληνες δεν είμαστε αγνώμονες! Να θεωρείτε την Ελλάδα σταθερό σύμμαχο και εταίρο σας! Το ζητά άλλωστε ο ελληνικός λαός που διαχρονικά, όπως δείχνουν οι έρευνες κοινής γνώμης, θεωρεί τη Γαλλία την πιο φιλική, την πιο αγαπητή, την πιο αποδεκτή χώρα εταίρο και σύμμαχο. Αυτή η σχέση πρέπει να είναι όχι μόνο στρατηγική αλλά και πολυδιάστατη, να αναπτύσσεται, δηλαδή, σε όλα τα δυνατά πεδία, στην οικονομία την τεχνολογία, τον τουρισμό, την παιδεία, τον πολιτισμό και το μεταναστευτικό ζήτημα.

Γι’ αυτό, κύριε Πρόεδρε, έχει έρθει η ώρα νομίζω να αποκτήσει και θεσμική υπόσταση η στρατηγική συνεργασία Ελλάδας και Γαλλίας.

Υπάρχει η δυνατότητα, όπως έχουμε με άλλα κράτη, ενός ανώτατου συμβουλίου συνεργασίας, μεταξύ δηλαδή των Επικεφαλής των διαφόρων Υπουργείων.

Μέχρι τώρα την σχέση μας την παρακολουθούν οι Γενικοί Γραμματείς των Υπουργείων Εξωτερικών.

Πιστεύω ότι τόσο η ουσία της σχέσης μας, όσο και η ιστορία της φιλίας και της συνεργασίας μας επιβάλλει μια θεσμική αναβάθμιση της συνεργασίας μας στο ανώτατο δυνατό επίπεδο.

Δυο λόγια, για το μεταναστευτικό. Πριν περίπου ένα χρόνο μαζί με τον τότε Υφυπουργό Εσωτερικών συμφωνήσαμε σε ένα σχέδιο κοινής δράσης το «Μεταναστευτικό 6 σημείων». Αποτέλεσμα εκείνης της Συμφωνίας, είναι το γεγονός ότι η Γαλλία είναι έτοιμη να δεχθεί στο έδαφός της, 900, είτε ασυνόδευτους ανηλίκους, είτε παιδιά που έχουν προβλήματα υγείας με τις οικογένειές τους.

Η αλληλεγγύη γίνεται πράξη και σε αυτόν τον τομέα.

Κλείνω, με μια τελική πρόταση. Καθώς είμαστε στα 200 χρόνια των εορτών από την ανεξαρτησία του σύγχρονου ελληνικού κράτους, προτείνω η επόμενη Συνεδρίαση των δύο Επιτροπών αν είναι δυνατόν να προγραμματιστεί για το Μάρτιο, με αντικείμενο την συζήτηση περί ελευθερίας, γιατί και οι δύο λαοί έχουν ως πυλώνα της πολιτικής τους φιλοσοφίας την ελευθερία.

Ελευθερία όχι μόνο στο χθες, αλλά και στο σήμερα και στο αύριο.

Αυτά ήθελα να πω. Θα είχα πολλά περισσότερα να πω, να μιλάω ώρες, όλα όμως που θέλω να πω συνοψίζονται σε έξι λέξεις: “Vive la Grece”, “Vive la France”.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κ. Κουμουτσάκο.

Παρακαλώ πολύ, από την πλευρά της γαλλικής Επιτροπής, κύριε Πρόεδρε, κ. Cambon, ποιος θα πάρει τον λόγο;

**CHRISTIAN CAMBON (Πρόεδρος της γαλλικής Επιτροπής):** Κύριε Πρόεδρε, αγαπητοί συνάδελφοι, νομίζω ότι φτάνουμε στο τέλος της συνάντησής μας.

Νομίζω ότι πραγματικά έδειξε πόσο σημαντική και χρήσιμη είναι, διότι μπορέσαμε να επιβεβαιώσουμε για άλλη μία φορά τους ιστορικούς και εγκάρδιους δεσμούς που υπάρχουν ανάμεσα στη Γαλλία και στην Ελλάδα. Αλλά, επίσης, να υπογραμμίσουμε την ενίσχυση των δεσμών σε επίπεδο άμυνας και εξωτερικής πολιτικής και το πόσο σημαντικό είναι να μιλούμε για αυτές τις στρατηγικές αναλύσεις, πριν να μπούμε σε επιχειρησιακά ζητήματα, ιδιαίτερα όσον αφορά τις αναλύσεις μας για την Τουρκία, αλλά και για όλα τα ζητήματα της ανατολικής μεσογείου, αλλά και γενικότερα της Μεσογείου, που είναι μια θάλασσα και τόσο ειρηνική, όχι τόσο ειρηνική όσο θα το θέλαμε εν πάση περιπτώσει.

Πάντως, νομίζω ότι αποδείξαμε ότι αυτή η σχέση ανάμεσα στα δύο Κοινοβούλια μας είναι ιδιαιτέρως σημαντική.

Πλάι, λοιπόν, στις Κυβερνήσεις μας υπάρχουν τα Κοινοβούλια σαφέστατα και νομίζω ότι αυτές οι αξίες, που είναι τόσο βαθιά ριζωμένες στην καρδιά μας, διότι εμείς είμαστε αυτοί οι οποίοι είμαστε επιφορτισμένοι με τον έλεγχο των Κυβερνήσεων μας, πρέπει να παλεύουμε γι΄ αυτές τις αξίες.

Θα ήθελα, λοιπόν, να εκφράσω για άλλη μία φορά, κύριε Πρόεδρε, την ευγνωμοσύνη μας, διότι καταφέραμε να διοργανώσουμε αυτήν την συνάντηση, που αν και δεν ήταν τόσο θερμή όσο θα θέλαμε λόγω της απόστασης, αλλά νομίζω ότι εμείς είμαστε επιφορτισμένοι με τη συνέχιση αυτής της δουλειάς που ξεκινήσαμε τώρα, έτσι ώστε αυτά να μη χαθούν απλά στον αέρα. Να συγκεκριμενοποιηθούν στη συνέχεια, γιατί νομίζω ότι είναι η πρώτη φορά που υπό αυτή τη μορφή ξεκινήσαμε μια τέτοια συνεργασία και νομίζω ότι την επόμενη φορά θα μπορέσουμε κατά κάποιο τρόπο να συγκεκριμενοποιήσουμε ακόμη περισσότερο τα θέματά μας και να τα προωθήσουμε ακόμη περισσότερο όσον αφορά τη συνεργασία μας σε ζητήματα μετανάστευσης, άμυνας ή ζητήματα των διαφόρων αξιών που έχουμε από κοινού οι δύο χώρες μας.

Ευχαριστώ, λοιπόν, κύριε Πρόεδρε, ευχαριστώ τους συμμετέχοντες, τις συμμετέχουσες είτε ήταν στις αίθουσες είτε βρίσκονταν μακριά. Ευχαριστούμε για όλη τη διοργάνωση.

Επαναλαμβάνω ότι ήμασταν ιδιαίτερα συγκινημένοι, ιδιαίτερα συγκινημένοι, το λέω δεύτερη φορά. Τονίζω ότι οι εκφράσεις που χρησιμοποιήσατε ήταν πραγματικά πολύ δυνατές για να εκφράσετε τη βαθιά φιλία ανάμεσα στη Γαλλία και στην Ελλάδα.

Σας ευχαριστώ θερμά για άλλη μια φορά, κύριε Πρόεδρε, κ. Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Πρόεδρε, ευχαριστούμε και εμείς όλα τα μέλη της Γαλλικής Επιτροπής, της Επιτροπής Εξωτερικών Άμυνας και Ενόπλων Δυνάμεων της Γαλλικής Γερουσίας για τη σημερινή τους συμμετοχή.

Οφείλω να ζητήσω συγγνώμη από Έλληνες συναδέλφους, οι οποίοι θα ήθελαν να πάρουν το λόγο, αλλά, δυστυχώς, αυτή η αρκετά μεγάλη τεχνική καθυστέρηση που παρουσιάστηκε στην αρχή δεν επέτρεψε να ολοκληρώσουμε τη συνεδρίαση στον προγραμματισμένο χρόνο δίνοντας το λόγο σε περισσότερους συναδέλφους να ακουστούν.

Βεβαίως η κοινοβουλευτική διπλωματία, όπως σημειώσατε, κύριε Πρόεδρε, είναι κάτι που μας φέρνει πολύ κοντά και μπορούμε πράγματι να προχωρήσουμε στο μέλλον προσδιορίζοντας ακόμη περισσότερο τα θέματα που μας απασχολούν και τα θέματα στα οποία θα μπορούσαμε να συνεργαστούμε τα δύο Κοινοβούλια, παράλληλα με την συνεργασία που υπάρχει ούτως ή άλλως, την εξαιρετική συνεργασία, στις χώρες μας.

Εγώ θα ήθελα να σας απευθύνω και την πρόσκληση προσωπικά τόσο του Προέδρου του Ελληνικού Κοινοβουλίου, του κ. Κωνσταντίνου Τασούλα, όσο και της Επιτροπής μας να επισκεφθείτε, κύριε Πρόεδρε, κ. Cambon, τη χώρα μας, το Κοινοβούλιο και την Επιτροπή μας. Θα ήταν μεγάλη χαρά να σας έχουμε εδώ στην Ελλάδα και βεβαίως να μπορέσουμε σε μια νεότερη συνάντηση από κοντά να έχουμε και τα μέλη της Γαλλικής Επιτροπής για να μπορούμε να ανταλλάξουμε απόψεις και διά ζώσης.

Πιστεύουμε και ελπίζουμε ότι ολοένα και περισσότερο στην Ευρωπαϊκή Ένωση θα γίνεται αντιληπτό ότι θα πρέπει με αποφασιστικότητα και ενότητα να απαντήσουμε στις προκλήσεις, επαναλαμβάνω, προκλήσεις που δεν είναι μόνον απέναντι στη χώρα μας την Ελλάδα ή απέναντι στην Κύπρο, είναι προκλήσεις απέναντι σε ολόκληρη την Ευρώπη και θεωρώ πως για άλλη μια φορά οι αξίες και οι αρχές πάνω στις οποίες στηρίζεται το ευρωπαϊκό οικοδόμημα, μέλη του οποίου και μάλιστα από τα παλαιότερα είναι η Γαλλία και η Ελλάδα, θα επικρατήσουν και θα στείλουν το μήνυμα ότι οι λαοί έτσι μπορούν να συνεργάζονται, έτσι μπορούν να πορεύονται.

Με αυτές τις σκέψεις για άλλη μια φορά θέλω να σας ευχαριστήσω όλους για αυτή την ευκαιρία που είχαμε να ανταλλάξουμε απόψεις και κύριε Πρόεδρε, να ανανεώσουμε τη δική μας συνεργασία προκειμένου, γιατί όχι, αυτό το οποίο ακούστηκε από πολλές πλευρές και από τη γαλλική και από την ελληνική πλευρά από πολλούς συναδέλφους να επαναλάβουμε σύντομα την συνεδρίαση μας με μια νέα ατζέντα θεμάτων.

Σας ευχαριστούμε. Καλησπέρα από την Αθήνα, από την ελληνική πρωτεύουσα, καλησπέρα από την Ελλάδα. Φίλοι Γάλλοι ευχαριστούμε πολύ για τη στάση που κρατάτε στα θέματα που αφορούν στην πατρίδα μας.

Κύριες και κύριοι συνάδελφοι, στο σημείο αυτό ολοκληρώθηκε η συνεδρίαση. Λυπάμαι γιατί τα τεχνικά προβλήματα που παρουσιάστηκαν στην αρχή μας κράτησαν 40 λεπτά εκτός συνεδρίασης και μας έβγαλαν από τον προγραμματισμό. Ελπίζω να μην αντιμετωπίσουμε ξανά τέτοιου είδους προβλήματα. Θα ζητήσουμε να μάθουμε τι ήταν αυτό που προκάλεσε αυτό το πρόβλημα που μας καθυστέρησε να ξεκινήσουμε. Εν πάση περιπτώσει, όμως, έστω και μετ΄ εμποδίων, ολοκληρώθηκε εδώ αυτή η συνεδρίαση.

Να σας ενημερώσω ότι την ερχόμενη εβδομάδα έχουμε κανονίσει και μία συνεδρίαση με την αντίστοιχη Επιτροπή Εξωτερικών της Πορτογαλικής Βουλής, αφού η Πορτογαλία ασκεί και την προεδρία στην Ευρωπαϊκή Ένωση και θεωρούμε ότι θα είναι ιδιαίτερα σημαντικό να ανταλλάξουμε απόψεις και με τους προεδρεύοντες στην μεγάλη ευρωπαϊκή οικογένεια.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Θεοδωρικάκος Παναγιώτης (Τάκης), Δούνια Παναγιώτα, Καιρίδης Δημήτριος, Κεδίκογλου Συμεών (Σίμος), Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα, Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Δελής Ιωάννης, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία.

Τέλος, και περί ώρα 17:50’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**